[{"text_idx": "#000029", "text": "O so\u0302n am frodorion Merthyr Tudful, mae\u2019r Athro Julie Williams hefyd wedi bod yn dathlu lansio Sefydliad Ymchwil Dementia \u00a320m Caerdydd, un o chwe chanolfan yn y DU sy\u2019n rhan o fenter \u00a3290m a gyllidir gan y Cyngor Ymchwil Meddygol, Cymdeithas Alzheimer ac Alzheimer\u2019s Research UK, i ddod o hyd i ffyrdd newydd i sicrhau diagnosis, triniaeth ac atal dementia, a gofalu am bobl sydd a\u0302\u2019r cyflwr. Yr Athro Williams yw Cyfarwyddwr y Ganolfan, a gyda\u2019i chydweithwyr yn y Brifysgol mae hi hyd yma wedi darganfod 27 genyn risg ar gyfer dementia sy\u2019n ymhlygu\u2019r ymateb imiwn cynhenid sy\u2019n pennu tueddiad unigolyn ar gyfer datblygu clefyd Alzheimer. Mae\u2019n argoeli\u2019n gyffrous iawn i\u2019r Ganolfan ac mae\u2019n bluen yn het Caerdydd a Chymru ein bod wedi llwyddo i sicrhau\u2019r lleoliad yma. Hefyd y mis hwn croesawodd yr Ysgol Newyddiaduraeth, y Cyfryngau a Diwylliant fyfyrwyr i\u2019w cartref newydd nesaf at Orsaf Ganolog Caerdydd ac yn union ger adeilad newydd y BBC. Mae\u2019r gynghrair strategol gyda\u2019r BBC yn allweddol i ddyfodol yr Ysgol ac edrychwn ymlaen at flynyddoedd lawer o gydweithio llewyrchus."}]